De la începutul anului 2017, peste 30.000 de dosare de redobândire a cetățeniei române au fost depuse de către cetățeni ai Republicii Moldova la Autoritatea Națională pentru Cetățenie. Din 2010 și până în prezent, peste 650.000 de cetățeni ai Republicii Moldova și-au depus dosarul de redobândire, număr în care nu sunt incluși copiii minori din dosarul unuia dintre părinți.

Potrivit datelor publicate de ANC, în 2010 au fost depuse 163.907 dosare de redobândire a cetățeniei române, în 2011 – 102.915 dosare, în 2012 – 88.678, în 2013 – 52.809, în 2014 – 21.664, în 2015 – 81.162, în 2016 – 114.912.

Deputatul Matei Dobrovie, membru al Comisiei de Politică Externă şi vicepreşedinte al Comisiei pentru românii din afara granițelor țării, în Camera Deputaților, a anunțat recent că lucrează la o inițiativă legislativă referitoare la redobândirea cetățeniei române prin recunoaștere, în contextul în care pentru etnicii români din Republica Moldova, cetățenia română este foarte importantă.